Qarabag, Celtic og Apoel er blandt FC Midtjyllands mulige modstandere i Champions League-kvalifikationens anden runde.

FC Midtjylland træder som dansk mester ind i anden kvalifikationsrunde af Champions League-kvalifikationen for mesterhold, og her vil midtjyderne helt givet være useedede.

Det betyder, at mulige modstandere blandt andre er Erik Sviatchenkos ejer Celtic, bulgarske Ludogorets, cypriotiske Apoel eller Qarabag, som slog FC København ud sidste sommer.

Dog skal de ovennævnte hold klare sig igennem første kvalifikationsrunderunde først - det skal FCM ikke.

Sker der overraskelser i første kvalifikationsrunde, overtager sejrherrerne seedningen fra det hold, de har slået ud, og derfor kan FCM som useedet også ende med at møde en modstander, der på papiret er mere overkommelig.

I første runde er hold som slovakiske Spartak Trnava, den islandske danskerklub Valur og Brian Jensens Crusaders blandt de useedede.

Senere i kvalifikationen træder de østrigske mestre Salzburg og de hollandske mestre PSV ind i kvalifikationen som seedede og på papiret er de sværeste modstandere i FCM's jagt på en plads i det lukrative Champions League-gruppespil.

UEFA trækker lod til både første og anden kvalifikationsrunde den 19. juni i Nyon, og kampene i anden kvalifikationsrunde afvikles henholdsvis 24.-25. juli og 31. juli-1. august.

Mulige seedede hold i CL-kvalens anden runde:

Bate Borisov

Dinamo Zagreb

Ludogorets*

Celtic*

Apoel*

Legia Warszawa*

Astana*

Qarabag*

Sheriff Tiraspol*

Malmø/Maribor*

*Deltager i første kvalrunde

Træder ind i tredje kvalrunde som seedet:

Salzburg

Træder ind i playoff-runden som seedet:

PSV

Kilde: Bert Kassies/kassiesa.home.xs4all.nl/bert/uefa

mikael@bold.dk